Rand swakste in 30 dae oor vrees vir virus | Netwerk24
Deur Nellie Brand-Jonker 28 Januarie 2020 08:50
Die rand het Maandag tot R14,60 teenoor die dollar gesluit, amper 20c of 1,4% swakker as Vrydag. Foto: Getty Images
Annabel Bishop, hoofekonoom van Investec, sê die rand wankel weens die internasionale risikovermyding en beleggers wat steeds skrikkerig is vir spesifieke Suid-Afrikaanse kopsere.
Die rand het Maandag tot R14,60 teenoor die dollar gesluit, amper 20c of 1,4% swakker as Vrydag, toon Iress.
Die rand was laas op 11 Desember op R14,68.
Dinsdagoggend het die rand rondom die vlak van R14,58 bly verhandel.
Bishop sê die toenemende gevaar dat Suid-Afrika se kredietgradering deur Moody’s verlaag gaan word, druk swaar op die rand. Wisselvalligheid het toegeneem in die wisselkoers van die rand teen ander geldeenhede weens die groter vrese dat Suid-Afrika afgradeer gaan word.
Investec het die waarskynlikheid dat Suid-Afrika afgradeer gaan word tot 49,4% verhoog.
Versekering wat beleggers uitneem teen ’n moontlike wanbetaling op staatseffekte (in Engels credit default swap of CDS) het skerp gestyg. Dit toon volgens Bishop dat beleggers glo daar is ’n groter kans dat die land se staatseffekte afgegradeer kan word.
Ook sy glo ’n afgradering is reeds in die pryse van bates, maar die skok sal aanvanklik ’n refleks veroorsaak wat die opbrengskoerse op staatseffekte skerp gaan verhoog en die rand gaan laat verswak.
Volgens haar is een risiko vir beleggersentiment in die mark die erns en verspreiding van die nuwe koronavirus.
Sy glo ook die risiko is dat Suid-Afrika nie net vanjaar afgradeer gaan word nie, maar dat daar ook verdere afgraderings van die drie groot kredietgraderingsagentskappe kan kom.
“Dis nog betreklik onwaarskynlik op die oomblik, maar die waarskynlikheid kan toeneem wanneer die politieke wil skort om die swelling in regeringsbesteding drasties in te perk.”
Sy verwag nie ’n wesenlike versterking vir die rand voor die begrotingsrede in Februarie gelewer word nie.
Meer oor: Ekonomie | Rand | Koronavirus | Wisselkoers
Deloitte vra: Wat behoort grootbase te verdien?